ར་བའམ། བྱིན་གྱིས་བརླབས་པའི་རིམ་པ་ཟབ་མོ་ཞུས་ལ་ཉམས་སུ་བླང་སྙམ་པ་བྱང་ཆུབ་ཏུ་སེམས་བསྐྱེད་པ་གསལ་བཏབ་ནས་གསན་པར་མཛོད། དེ་ལ་ཡང་དག་པར་རྫོགས་པའི་སངས་རྒྱས་ཀྱིས་གསུངས་པའི་ཆོས་ཐམས་ཅད་ཐེག་པ་རིམ་པ་དགུའི་ཆོས་སུ་འདུས་པ་ལས། འདིར་བསྐྱེད་པ་མ་ཧཱ་ཡོ་གའི་ཆོས་བསྐོར། དེའང་སྒྲུབ་སྡེ་ཆེན་པོ་བརྒྱད་ཡོད་པ་ལས། པདྨ་གསུང་གི་ཆོས་སྐོར། དེའང་རྟ་མཆོག་རོལ་པ་དང་། པདྨ་དབང་བདེ་གཤེགས་འདུས་པ། གསང་བ་འདུས་པ། བདུད་རྩི་ཐིགས་པ་ལ་སོགས་པ་མང་དུ་ཡོད་པ་ལས། རྟ་མཆོག་རོལ་པའི་སྐོར། དེ་ལ་ཕྱི་སྒྲུབ། ནང་སྒྲུབ། གསང་སྒྲུབ་གསུམ་ལས། འདིར་ཤིན་ཏུ་བྱིན་རླབས་ཆེ་བའི་གསང་སྒྲུབ་ཟབ་མོ་འདི་ཉིད་ཀྱི་བྱུང་ཚུལ་ལོ་རྒྱུས་ལ། དཔལ་ལྡན་ཤངས་པ་བཀའ་བརྒྱུད་ཀྱི་ཆིག་བརྒྱུད་རྡོ་རྗེའི་རྒྱས་པའི་བརྒྱུད་པ་རིན་པོ་ཆེ་བདུན་དུ་གྲགས་པའི་ནང་ཚན། བརྒྱུད་པ་ལྔ་པ་འཕགས་པ་སྤྱན་རས་གཟིགས་ཀྱི་རྣམ་སྤྲུལ། གྲུབ་ཐོབ་ཆེན་པོ་དབོན་སྟོན་སྐྱེར་སྒང་པ་ཆོས་ཀྱི་སེང་གེ་དེ་ཉིད་ཀྱིས་ཐུགས་དམ་འོད་གསལ་ཆོས་སྐུའི་ངང་ནས་དག་པའི་ཞིང་ཁམས་དུ་མ་གཟིགས། སངས་རྒྱས་བྱང་སེམས་མང་པོ་ལ་ཆོས་གསན། ཁྱད་པར་ཤིང་ཕོ་རྟའི་ལོ་དགུན་ཟླ་ར་བའི་ཚེས་བཅུ་བདུན་གྱི་ཐོ་རངས་རྣལ་ལམ་དུ་བཟུང་ནས་ནུབ་ཕྱོགས་ཨོ་རྒྱན་གྱི་ཡུལ་དུ་བྱོན་པས། སློབ་དཔོན་ཆེན་པོ་པདྨ་འབྱུང་གནས་དང་མཇལ་ནས་དེང་སང་བོད་ཡུལ་ན་ཆོས་སྒྲུབ་པ་ལ་སྤྱིར་ལྷ་སྲིན་སྡེ་བརྒྱད། ཁྱད་པར་རྒྱལ་གདོན་འབྱུང་པོའི་ཚོགས་རྣམས་ཀྱི་བར་ཆད་ཆེ་བར་ཡོད་པས། དེ་དག་གི་གཉེན་པོར་གྱུར་པའི་རྟ་མགྲིན་གྱི་སྒྲུབ་པ་ཟབ་མོ་གཅིག་ཞུ་བྱས་པས། སློབ་དཔོན་སྐད་ཅིག་དེ་ཉིད་ལ་རྟ་མགྲིན་ཞལ་གསུམ་ཕྱག་དྲུག་པ་གཅིག་ཏུ་གྱུར་ནས་རྟ་སྐད་ཐེངས་གསུམ་བཏོན་པས་སྣང་སྲིད་ཀྱི་མ་མོ་མཁའ་འགྲོ་ཐམས་ཅད་འདུས་ནས་ཚོགས་ཀྱི་འཁོར་ལོ་ལ་སོགས་པ་ཚུལ་བཞིན་བྱས། དུས་དེ་ཉིད་དུ། སློབ་དཔོན་པདྨས་དབོན་སྟོན་སྐྱེར་སྒང་པ་ལ་རྟ་མགྲིན་དེ་ཉིད་ཀྱི་དབང་བསྐུར་བ་གནང་ངོ་། །དེའི་ཚེ་སློབ་དཔོན་གྱི་ཞལ་ནས་ངས་རྟ་མགྲིན་གྱི་སྒྲུབ་པ་བརྒྱ་རྩ་བརྒྱད་ཀྱི་ནང་ནས་མཆོག་ཏུ་གྱུར་པ་རྟ་མཆོག་རོལ་པའི་རྒྱུད་ལས་བཏུས་པའི་གསང་སྒྲུབ་ཟབ་མོ་གཅིག་སྙེ་མོར་གཏེར་དུ་སྦས་པ་སྔགས་པ་གཅིག་གིས་གཏེར་ནས་ཐོན་ཡོད་པས་དེར་ཞུས་ཅིག རྒྱལ་པོ་དཔེ་དཀར་དཀོར་འདྲེ་འབྱུང་པོའི་ཚོགས་རྣམས་དང་ལྷ་སྲིན་སྡེ་བརྒྱད་ཐམས་ཅད་འཇོམས་པར་བཞེད་དོ། །ཞེས་ལུང་བསྟན་པས། སྙེ་མོར་བྱོན་ནས་སློབ་དཔོན་སྔགས་པ་རྒྱ་གོང་རི་པ་ཞེས་བྱ་བ་ལ་རྟ་མགྲིན་གསང་སྒྲུབ་འདི་ཉིད་ཞུས་སོ། །དེ་ནས་ཡང་རྣལ་ལམ་བཟུང་ནས་སློབ་དཔོན་པདྨ་ལ་ཞུས་པས་ལན་གསུམ་གྱི་བར་དུ་ད་རུང་འཁོར་ལོ་མ་བྱིན་པར་འདུག་པས་ཞུས་ཅིག་གསུང་བས། ཡང་ཉི་ཁྲི་དང་། བུར་བཏང་དང་། དེ་རྣམ་གཉིས་ཕུལ་ནས་ཞུས་པས་འཁོར་ལོ་ཡང་གནང་། འདི་ཉིད་ཀྱིས་གྲུབ་པ་ཐོབ་ཅིང་འགྲོ་ཕན་རྒྱ་ཆེ་བར་བྱུང་བས་རྟ་མགྲིན་སྐྱེར་ལུགས་པ་ཞེས་ཕྱོགས་ཐམས་ཅད་དུ་གྲགས་པར་གྱུར། དེ་ལ་སྙན་སྟོན་སྦས་པའི་རྣལ་འབྱོར་གྱིས་འདི་ཉིད་ཞུས་ནས་བསྒྲུབས་པས། ཞག་ཉི་ཤུ་རྩ་གཅིག་ན་ཞལ་མངོན་སུམ་དུ་གཟིགས་ཤིང་ལུང་བསྟན་ཐོབ། དཀར་ཆུང་རྒྱལ་པོ་ལ་སོགས་པ་དཀོར་བདག་འཁྲུགས་ཏེ། གནོད་པའི་སྨྱོན་པ་བརྒྱད་ཅུ་ཙམ་བཏུལ། གཞན་ཡང་ལྷ་སྲིན་གདུག་པ་ཅན་དམ་ལ་བཏགས། དེ་ལ་སངས་རྒྱས་སྟོན་པས་ཞུས་ནས་བསྒྲུབས་པས་ཞལ་མངོན་སུམ་དུ་གཟིགས། འབྱུང་པོ་མང་པོ་བཏུལ་ཞིང་དམ་ལ་བཏགས། ཁྱད་པར་འདིའི་སྒོ་ནས་དཀར་ཆུང་རྒྱལ་པོ་བཏུལ་བས་རྒྱལ་པོ་དེ་ཉིད་སྤྲེའུའི་ལྤགས་པའི་གོས་དང་སྟག་གི་ཤམ་ཐབས་གྱོན། བྱ་ཕོ་གཅིག་ཁྲིད་ནས་ཕྱག་ཞུང་ཞུང་འབུལ་ཞིང་བདག་རྗེས་སུ་བཟུང་འཚལ་ཟེར་བ་དུས་དེ་ཉིད་དུ་དམ་ལ་བཏགས། དེའི་ནང་བར་སངས་རྒྱས་སྙན་སྟོན་གྱི་གསུང་ནས་མདང་དཀར་ཆུང་རྒྱལ་པོ་དེ་ལྟར་བྱེད་པ་དེ་ཁོ་ན་གཏིང་ནས་མོས་ཤིང་ཐུལ་བ་ཡིན་གསུང་། དེ་ལྟར་རིམ་གྱིས་བརྒྱུད་ནས་རྩ་བའི་བླ་མའི་བར་དུ་བྱིན་རླབས་ཀྱི་བརྒྱུད་པ་མ་ཉམས་པར་བྱོན་པའི་ཡི་དམ་ཁྱད་པར་ཅན་འདི་ཉིད་ཀྱི་དབང་བསྐུར་བའམ། བྱིན་གྱིས་བརླབས་པ་ཟབ་མོ་སྒྲུབ་པར་བྱེད་པ་ལ། སློབ་དཔོན་གྱི་བྱ་བ་རྣམས་གྲུབ་ཟིན་ནས་སློབ་མར་བྱ་བའི་རིམ་པ་ལ། ཐོག་མར་ཡོན་དབུལ་ཞིང་གསོལ་བ་བཏབ་པའི་སླད་དུ། ད་ལྟར་གྱི་སློབ་དཔོན་འདི་ཉིད་དཔལ་རྟ་མཆོག་རོལ་པར་གསལ་བ་ལ་དེ་ཉིད་ཀྱི་བྱིན་རླབས་ཟབ་མོ་ཞུ་བའི་ཡོན་དུ་མཎྜལ་ཕུལ་ནས། གསོལ་བ་འདེབས་པ་འདིའི་རྗེས་བཟློས་མཛོད། ཐམས་ཅད་མཁྱེན་པའི་སྟོན་པ་པོ། །འཇིག་རྟེན་གསུམ་གྱི་འདྲེན་མཛད་ལྷ། འཁོར་བ་འདམ་གྱི་ཚོགས་ནང་དུ། བྱིང་བ་སྐྱབས་མེད་བདག་ལ་སྐྱོབས། །རྡོ་རྗེ་བླ་མ་མཛད་དུ་གསོལ། །ཞེས་ལན་གསུམ་རྗེས་བཟློས་བྱ། དེ་ནས་མདུན་གྱི་ནམ་མཁར་དཔལ་རྟ་མགྲིན་ལ་རྩ་བརྒྱུད་ཀྱི་བླ་མ་ཡི་དམ་དཀྱིལ་འཁོར་གྱི་ལྷ་ཚོགས་དཔའ་བོ་མཁའ་འགྲོ་བསམ་གྱིས་མི་ཁྱབ་པ་དང་བཅས་པའི་སྤྱན་སྔར་ཡན་ལག་བདུན་དང་ལྡན་པའི་སྒོ་ནས་བྱང་ཆུབ་མཆོག་ཏུ་སེམས་བསྐྱེད་སྙམ་པས། འདིའི་རྗེས་བཟློས་ལན་གསུམ་བརྗོད། དཀོན་མཆོག་གསུམ་ལ་བདག་སྐྱབས་མཆི། །སོགས་ལན་གསུམ་བརྗོད། བྱིན་རླབས་ཀྱི་དངོས་གཞི་དབང་བཞི་བྱིན་རླབས་ཀྱི་ཚུལ་དུ་བསྐུར་བ་ནི། མདུན་གྱི་མཎྜལ་གཏོར་མ་དང་བཅས་པ་དབྱེར་མེད་པ་ལས། ཆོས་འབྱུང་གྲུ་གསུམ་དམར་ནག་ཕྱི་རོལ་ནས་ཡེ་ཤེས་ཀྱི་མེ་དཔུང་ཁ་དོག་སྣ་ལྔ་འབར་ཞིང་འཁྲུགས་པའི་དབུས་སུ། པདྨ་ཉི་མ་ཀླུ་བརྒྱད་བསྣོལ་བའི་གདན་གྱི་སྟེང་དུ་ཁྲོ་བོའི་རྒྱལ་པོ་དཔལ་རྟ་མཆོག་ཅེས་སོགས་མངོན་རྟོགས་ལྟར་གསལ་བཏབ། དེའི་སྟེང་གི་ནམ་མཁའ་ལ་སློབ་དཔོན་ཆེན་པོ་པདྨ་འབྱུང་གནས། དབོན་སྟོན་སྐྱེར་སྒང་པ་ཆོས་ཀྱི་སེང་གེ་ལ་སོགས་པ་རྩ་བརྒྱུད་ཀྱི་བླ་མ་དམ་པ་རྣམས་དང་། མཐའ་སྐོར་ཀུན་ཏུ་ཡི་དམ་ཞི་ཁྲོ་རབ་འབྱམས་ཀྱི་ལྷ་ཚོགས། སངས་རྒྱས་བྱང་ཆུབ་སེམས་དཔའ་གནས་གསུམ་གྱི་དཔའ་བོ་མཁའ་འགྲོ་དམ་ཅན་རྒྱ་མཚོའི་ཚོགས་དང་བཅས་པ་སྤྲིན་ཕུང་འཐིབས་པ་ལྟར་མངོན་སུམ་དུ་བཞུགས་པར་བསམ། །བླ་མ་ཡིད་དམ་ངོ་བོ་ཐ་མི་དད་པ་ལ་རང་གི་ལུས་ལོངས་སྤྱོད་ཐམས་ཅད་ཕྱི་ནང་གསང་བའི་མཆོད་པའི་བྱེ་བྲག་བསམ་གྱིས་མི་ཁྱབ་པ་སྤྲུལ་ནས་མཆོད་པར་བསམ་ལ། བླ་མ་རིན་པོ་ཆེ་བདག་ལ་བུམ་པའི་དབང་བསྐུར་དུ་གསོལ། སྐུའི་བྱིན་རླབས་ལུས་ལ་ཞུགས་སུ་གསོལ། ཞེས་གསོལ་བ་བཏབ་པས། སློབ་དཔོན་རྟ་མགྲིན་དུ་གསལ་བ་དང་། མདུན་གྱི་རྟ་མགྲིན་གཉིས་ཆར་གྱི་དཔྲལ་བ་ནས་འོད་ཟེར་དཀར་པོ་བསམ་གྱིས་མི་ཁྱབ་པ་བྱུང་བའི་སྣ་ལ། རྟ་མགྲིན་དཀར་པོ་འཇིགས་ཤིང་རྔམ་པ་སྐུ་ཆུང་ལ་ཡན་ལག་རགས་པ་དཔག་ཏུ་མེད་པ་བྱུང་ནས། ཁྱེད་རང་རྣམ་པའི་སྤྱི་བོ་ནས་ཐོགས་མེད་དུ་ཞུགས་ཤིང་ཐིམ་པས་ལུས་ཀྱི་ནང་ཐམས་ཅད་ཁེངས། ནད་གདོན་སྡིག་སྒྲིབ་མི་མཐུན་པའི་ཕྱོགས་ཐམས་ཅད་ཞལ་དུ་དམར་ཆོམ་ཆོམ་གསོལ། སྐུ་ལུས་ཀྱི་མེ་དཔུང་གིས་གཞོབ་ཐུལ་བསྲེགས། མཚོན་ཆ་སྣ་ཚོགས་ཀྱིས་བཏུབ། རྡོ་རྗེའི་གར་མཛད། སྔགས་ཀྱི་སྒྲ་བསྒྲགས་པས་ལུས་སེམས་ལ་བདེ་ཆེན་གྱི་ཡེ་ཤེས་བསྐྱེད། ཁྲོ་བོའི་རྒྱལ་པོའི་སྐུའི་བྱིན་རླབས་ཞུགས། བུམ་པའི་དབང་བསྐུར་ཐོབ་པའི་མོས་པ་གྱིས་ཤིག་བརྡའ་སྤྲད་ལ། སློབ་དཔོན་གྱིས་ཨོཾ་ཧྲཱིཿཔདྨ་ཏ་ཀྲིད་སོགས་སྔགས་ཀྱི་མཐར་ཕྱོགས་བཅུ་དུས་གསུམ་ན་བཞུགས་པའི་རྩ་བརྒྱུད་ཀྱི་བླ་མ། ཡི་དམ་དཀྱིལ་འཁོར་གྱི་ལྷ་ཚོགས། སངས་རྒྱས་བྱང་སེམས་གནས་གསུམ་གྱི་དཔའ་བོ་མཁའ་འགྲོ་དམ་ཅན་རྒྱ་མཚོའི་ཚོགས་དང་བཅས་པ་རྣམས་དང་། ཁྱད་པར་དུ་ཡང་བཅོམ་ལྡན་འདས་དཔལ་རྟ་མཆོག་རོལ་པའི་ལྷ་ཚོགས་འཁོར་དང་བཅས་པ་ཁྱེད་རྣམས་ཀྱིས་རྡོ་རྗེའི་སློབ་མ་འདི་རྣམས་ལ་དུས་ད་ལྟ་ཉིད་དུ་མྱུར་བ་ཉིད་དུ་འདུག་ས་འདི་ཉིད་དུ་བྱིན་གྱིས་རློབས་ཤིག ནད་གདོན་སྡིག་སྒྲིབ་འགལ་རྐྱེན་བར་ཆད་མི་མཐུན་པའི་ཕྱོགས་ཐམས་ཅད་ཞི་བར་བྱིན་གྱིས་རློབས་ཤིག མཐུན་རྐྱེན་ལེགས་པའི་ཡོན་ཏན་ཐམས་ཅད་གོང་ནས་གོང་དུ་འཕེལ་ཞིང་རྒྱས་པར་བྱིན་གྱིས་རློབས་ཤིག ཅེས་པའི་མཐར་སྔགས་རྣམས་དྲག་ཏུ་བརྗོད་ཅིང་། གུ་གུལ་གྱི་དུད་པས་བདུག ཌཱ་དྲིལ་གྱིས་སྣ་དྲངས་པའི་རོལ་མོའི་སྒྲ་ཆེན་པོ་བྱའོ། །དེ་བཞིན་དུ་གསང་བའི་དབང་དང་། གསུང་གི་བྱིན་རླབས་ངག་ལ་ཞེས་པའི་གསོལ་བ་བཏབ། མགྲིན་པ་ནས་འོད་ཟེར་དམར་པོའི་སྣ་ལ་རྟ་མགྲིན་དམར་པོ་བྱུང་། མགྲིན་པ་ནས་ཞུགས་གསུང་གི་བྱིན་རླབས་དང་གསང་བའི་དབང་ཐོབ་པར་མོས་ལ་སྔགས་རོལ་བྱ། ཡང་མཆོད། ཤེས་རབ་ཡེ་ཤེས་ཀྱི་དབང་དང་ཐུགས་ཀྱི་བྱིན་རླབས་ལ་ཡིད་ལ་ཅེས་གསོལ་བ་བཏབ། སྙིང་ག་ནས་འོད་ཟེར་མཐིང་གའི་སྣ་ལ་རྟ་མགྲིན་མཐིང་ཁ་བྱུང་། སྙིང་གར་ཐིམ་པས་ཡིད་ཀྱི་སྡིག་སྒྲིབ་དག ཐུགས་ཀྱི་བྱིན་རླབས་ཞུགས། ཤེས་རབ་ཡེ་ཤེས་ཀྱི་དབང་ཐོབ་པར་བསམས་ལ་སྔགས་རོལ་བྱ། ཡང་མཆོད། དབང་བཞི་པ་དང་། སྐུ་གསུང་ཐུགས་ཀྱི་བྱིན་རླབས་ལུས་ངག་ཡིད་གསུམ་ལ་ཅེས་སོགས་ཀྱིས་གསོལ་བ་བཏབ། ལྟེ་བ་ནས་འོད་ཟེར་དཀར་དམར་མཐིང་གསུམ་གྱི་སྣ་ལ་རྟ་མགྲིན་དཀར་དམར་མཐིང་གསུམ་བྱུང་། ལྟེ་བར་ཐིམ་པས་ལུས་ངག་ཡིད་གསུམ་གྱི་སྡིག་སྒྲིབ་དག སྐུ་གསུང་ཐུགས་ཀྱི་བྱིན་རླབས་ཞུགས། དབང་བཞི་པ་ཐོབ་པར་བསམ་ལ་སྔགས་རོལ་བྱའོ། །ལྷ་དངོས་ཀྱི་བྱིན་གྱིས་བརླབ་པ་ནི། མདུན་གྱི་མཎྜལ་སྟེང་གི་གཏོར་མ་སློབ་མའི་སྤྱི་བོར་བཞག་ལ། གཏོར་མ་དེ་ཉིད་དཔལ་རྟ་མགྲིན་དངོས་སུ་གསལ་བའི་སྟེང་གི་ནམ་མཁའ་ལ་བརྒྱུད་པའི་བླ་མ། གཡས་ན་དཔའ་བོ་བསམ་གྱིས་མི་ཁྱབ་པ། གཡོན་ན་དཔའ་མོ་བསམ་གྱིས་མི་ཁྱབ་པ། བཀའ་སྡོད་དམ་ཅན་རྒྱ་མཚོའི་ཚོགས་ཀྱིས་བསྐོར་བ། སྐུ་དགེས་པའི་གར་མཛད། གསུང་སྔགས་ཀྱི་སྒྲ་སྒྲོགས། ཐུགས་བདེ་གསལ་རྣམ་པར་མི་རྟོག་པའི་ངང་ནས། ཁྱེད་རང་རྣམས་ལ་བརྩེ་བ་ཆེན་པོས་དགོངས་ཤིང་བྱིན་གྱིས་བརླབས་བཞིན་འུར་འུར་ཆེམ་ཆེམ་ཞུགས་པས་ཁྱེད་རྣམས་ལ་གནོད་ཅིང་འཚེ་བ་བར་དུ་གཅོད་པའི་དགྲ་བགེགས་ལོག་འདྲེན་ཐམས་ཅད་ཞལ་དུ་དམར་ཆོམ་ཆོམ་གསོལ་བའི་མོས་པ་མཛོད། ཅེས་བརྡ་སྤྲད་ལ། སྔགས་རྣམས་ཀྱི་མཐར། སློབ་དཔོན་པདྨ་འབྱུང་གནས། དབོན་སྟོན་སྐྱེར་སྒང་པ་ཆོས་ཀྱི་སེང་གེ སྙན་སྟོན་སྦས་པའི་རྣལ་འབྱོར། འགྲོ་མགོན་སངས་རྒྱས་སྟོན་པ། མཁས་གྲུབ་ཤངས་སྟོན་ཆེན་པོ། མཁས་བཙུན་རྒྱལ་མཚན་འབུམ་པ། ཁྱུང་པོ་ཚུལ་ཁྲིམས་མགོན་པོ། བྱ་ཐང་རི་ཁྲོད་རས་ཆེན། སྤྲུལ་སྐུ་སངས་རྒྱས་རྡོ་རྗེ། ཕ་རྒོད་མཐར་པའི་མཚན་ཅན། དྲིན་ཅན་སངས་རྒྱས་རྣམ་རྒྱལ་ལ་སོགས་པ་ཕྱོགས་བཅུ་དུས་གསུམ་ན་བཞུགས་པའི་རྩ་བརྒྱུད་ཀྱི་བླ་མ་ཞེས་པ་ནས། འཕེལ་ཞིང་རྒྱས་པར་བྱིན་གྱིས་བརླབས། ཞེས་པའི་མཐར་བྱེ་བྲག་ཏུ་ཡང་རྡོ་རྗེ་སློབ་མ་འདི་ཉིད་ལ་གནོད་ཅིང་འཚེ་བའི་སྟེང་གདོན་གཟའ་དང་རྒྱུ་སྐར་གྱི་གནོད་པ། འོག་གདོན་ཀླུ་དང་ས་བདག་གི་གནོད་པ། བར་གདོན་བདུད་བཙན་མ་མོ་རྒྱལ་འགོང་ཐེའུ་རང་འབྱུང་པོའི་གནོད་པ་ཐམས་ཅད་དུས་ད་ལྟ་ཉིད་དུ་ཞི་བ་དང་ཚར་གཅོད་པར་མཛད་དུ་གསོལ། བྱང་ཆུབ་མ་ཐོབ་ཀྱི་བར་དུ་སྲུང་བ་དང་། སྐྱོབ་པ་དང་། སྦ་བར་མཛད་དུ་གསོལ། ཞེས་བརྗོད་ཅིང་། སྤོས་རོལ་བྱས་པས་མདུན་གྱི་མཐའ་སྐོར་གྱི་ལྷ་ཚོགས་རྣམས་རྟ་མགྲིན་ལ་ཐིམ། དེ་ཉིད་སློབ་མའི་སྤྱི་བོ་ནས་ཐིམ་པས་སློབ་མའི་ལུས་ངག་ཡིད་གསུམ་དང་། རྟ་མགྲིན་གྱི་སྐུ་གསུང་ཐུགས་དབྱེར་མེད་རོ་གཅིག་ཏུ་འདྲེས་ནས་སློབ་མ་རྟ་མགྲིན་དངོས་སུ་གྱུར་པར་བསམ་ལ། དེའི་ང་རྒྱལ་ལ་ཇི་ཙམ་གནས་ཀྱི་བར་དུ་འཛིན་མེད་དུ་མཉམ་པར་འཇོག སྔགས་བཟླས་པའི་ལུང་སྦྱིན་པ་ནི། མདུན་གྱི་རྟ་མགྲིན་དང་། སློབ་མ་རྟ་མགྲིན་དུ་གསལ་བ་གཉིས་ཆར་གྱི་ཐུགས་ཀར་ཧཱུྃ་དམར་པོའི་རྩེ་མོར་ཧྲཱིཿདམར་པོ་རེ་རེ་བསམ། རྟ་མགྲིན་གྱི་ཐུགས་ཀའི་ས་བོན་གྱི་མཐར་བཟླ་བྱའི་སྔགས་ཀྱི་ཕྲེང་བ་ཁ་དོག་དམར་པོ་སྔགས་ཀྱི་སྒྲ་སྒྲོག་ཅིང་མེ་འབར་བཞིན་པ་བསམ་ལ། སློབ་མས་སློབ་དཔོན་ལ་གསོལ་བ་འདེབས་པ་ནི། བཅོམ་ལྡན་བདག་ལ་བསྩལ་ལགས་ཀྱིས། །བདག་ལ་འགོ་བར་མཛད་དུ་གསོལ། །ཞེས་ལན་གསུམ་རྗེས་ཟློས་བྱ། སློབ་དཔོན་གྱིས་ཡི་དམ་ལ་གསོལ་བ་གདབ་པ་ནི། བཅོམ་ལྡན་འདི་ལ་སོགས་ལན་གསུམ་གསོལ་བ་བཏབ་པས། མདུན་གྱི་རྟ་མགྲིན་གྱི་ཐུགས་ཀའི་སྔགས་འཕྲེང་རྣམས་ལས། སྔགས་འཕྲེང་མར་མེ་གཅིག་ལས་གཉིས་མཆེད་ཀྱི་རྣམ་པར་བྱུང་ཞལ་ནས་ཐོན། སློབ་མ་རྟ་མགྲིན་དུ་གསལ་བའི་ཞལ་དུ་ཞུགས། སྙིང་གར་ཉི་མའི་དཀྱིལ་འཁོར་གྱི་དབུས་ཀྱི་ས་བོན་གྱི་མཐར་གཡས་སྐོར་དུ་འཁོད་པར་བསམ་ལ་ལན་གསུམ་གྱི་རྗེས་ཟློས་བྱས་པས། དང་པོས་དམ་ཚིག་པ། གཉིས་པས་ཡེ་ཤེས་པ། གསུམ་པས་བརྟན་ཞིང་རྒྱས་གདབ་པའི་ཚུལ་དུ་བསམ་ལ། སློབ་དཔོན་གྱིས་འཕྲེང་བ་ལ་འཇུས་ཏེ་རྩ་སྔགས་ཁམས་གསུམ་དབང་སྡུད་ཀྱི་སྔགས་ལས་སྦྱོར་གྱི་སྔགས་རྣམས་བཟླས་པའི་མཐར། སློབ་དཔོན་གྱིས་ཕྲེང་བའམ། མེ་ཏོག་སློབ་མའི་སྤྱི་བོར་བཞག་ནས། ཁྲོ་བོའི་རྒྱལ་པོ་དཔལ་རྟ་མགྲིན་གྱི་ཐུགས་རྗེ་ནུས་པ་སྔགས་ཀྱི་བྱིན་རླབས་ཐམས་ཅད་སློབ་མ་འདི་རྣམས་ཀྱི་རྒྱུད་ལ་འཇུག་པར་གྱུར་གཅིག ཞེས་བརྗོད། གཙོ་བོས་ཇི་ལྟར་སོགས་དང་། གཏང་རག་གི་མཎྜལ། དེང་ནས་བརྩམས་ཏེ་སོགས། དེས་ཁྲོ་བོའི་རྒྱལ་པོ་རྟ་མཆོག་རོལ་པ་གསང་སྒྲུབ་སྐྱེར་སྒང་ལུགས་ཞེས་བྱ་བ་དེའི་རྗེས་སུ་གནང་བ་ལེགས་པར་ཐོབ་པས་རང་གཞན་གྱི་དོན་རྒྱ་ཆེན་པོ་མཛོད། གསུམ་པ་རྗེས་ཀྱི་ཆོ་ག་ནི། ཚོགས་འཁོར་ཡོད་ན་ཚུལ་བཞིན་བྱ། མདུན་བསྐྱེད་ལ་མཆོད་བསྟོད། བཟོད་གསོལ། ཡེ་ཤེས་པ་གཤེགས་སུ་གསོལ་བའམ། བྲིས་སྐུ་ལ་བརྟན་བཞུགས་བྱ། བསྔོ་བ་སྨོན་ལམ་གྱིས་རྒྱས་གདབ། བཀྲ་ཤིས་རྒྱས་པར་བྱའོ། །དེ་ལྟར་དཔལ་རྟ་མགྲིན་གསང་སྒྲུབ་སྐྱེར་སྒང་ལུགས་ཀྱི་བྱིན་རླབས་ཀྱི་ཆོ་ག་བར་ཆད་ཀུན་སེལ་ཞེས་བྱ་བ་འདི་ཉིད་ལས་དང་པོ་པའི་རྡོ་རྗེ་སློབ་དཔོན་རྣམས་ལ་ཉེ་བར་མཁོ་བའི་ཆེད་བཀླག་ཆོག་ཚུལ་དུ་ལམ་འདིའི་རིག་པ་འཛིན་པ་བློ་གསལ་གྱིས་རང་གི་བསྟི་གནས་སུ་སྦྱར་བ་དགེ་ལེགས་འཕེལ།། །།མངྒ་ལཾ།། །།

ཚར་ཆེན་རྡོ་རྗེ་འཆང་བློ་གསལ་རྒྱ་མཚོ།
དཔལ་རྟ་མགྲིན་སྐྱེར་སྒང་ལུགས་ཀྱི